ŠTUDIJNÝ ODBOR

9.1.8   TEÓRIA VYUČOVANIA MATEMATIKY

Teória vyučovania matematiky je študijný odbor (ďalej len ŠO) zo sústavy študijných odborov spravovaným Ministerstvom školstva SR, ako oblasť poznania (§ 50 ods. 1 Zákona č. 131/2002 Zb.), v ktorej absolvent študijného programu (§ 51 ods. 1 Zákona č. 131/2002 Zb.) nadobudne profesionálnu spôsobilosť vykonávať svoje povolanie.

Identifikácia študijného odboru v štruktúre podľa § 50 ods. 5

Názov:
TEÓRIA VYUČOVANIA MATEMETIKY (anglický názov Education of Mathematics)

(b)	Stupne vysokoškolského štúdia, v ktorých sa odbor študuje a štandardná dĺžka študijných programov: 

Študijný odbor TEÓRIA VYUČOVANIA MATEMATIKY sa môže podľa Sústavy študijných odborov vydanej rozhodnutím Ministerstva školstva SR č. 2090/2002-sekr. zo dňa 16. decembra 2002 študovať v
•	treťom stupni vysokoškolského štúdia (PhD.) so štandardnou dĺžkou 4 roky, v externej forme 5 rokov.
Predpokladá sa, že uchádzač ukončil druhostupňové vysokoškolské štúdium v študijnom odbore učiteľstvo – matematika v kombinácii s ľubovoľným druhým študijným predmetom. 

(d) Zdôvodnenie potreby: 

Teória vyučovania matematiky je relatívne nová vedecká disciplína, ktorej cieľom je výskum nových, efektívnejších metód vyučovania matematiky na všetkých stupňoch vzdelávania, včítane vzdelávania dospelých, a ich aplikácie do školskej praxe. Založená je predovšetkým na poznatkoch základných matematických disciplín, ich histórie a epistemológie v úzkej spolupráci s pedagogicko psychologickými odbormi a v neposlednej miere v úzkej náväznosti s informačno-komunikačnými technológiami. Pozitívne výsledky experimentov vychádzajúce z ich kvalitatívnej i kvantitatívnej analýzy sú  aplikované do prípravy budúcich učiteľov matematiky, či už v rámci pregraduálnej, alebo postgraduálnej formy. Teoretické závery, či už v oblasti teórie didaktických situácií, antropologickej teórie ale i ďalších disciplín možno aplikovať nielen v teórii vyučovania matematiky, ale i v oblasti teórie vyučovania iných vyučovacích predmetov. 
Z uvedeného vyplýva, že štúdium odboru je vhodné predovšetkým pre absolventov magisterského štúdia učiteľstva matematiky, budúcich učiteľov matematiky na všetkých stupňoch škôl, vedecko-výskumných pracovníkov katedier teorie vyučovania matematiky, či didaktiky matematiky, ale i pre učiteľov iných matematických katedier podieľajúcich sa na príprave budúcich učiteľov matematiky. Vhodné je i pre vedecko-výskumných pracovníkov rôznych rezortných ústavov a inštitúcií, ale i riadiacich pracovníkov rezortu školstva včítane inšpekčných centier.

(e) Podobné študijné odbory v zahraničí: 
	 
Teória vyučovania matematiky, v niektorých štátoch pod názvom Didaktika matematiky sa študuje takmer vo všetkých krajinách v úzkej náväznosti s prípravou budúcich učiteľov matematiky pre základné a stredné školy. 

(f) Vymedzenie príbuzných študijných odborov a rozdielov medzi nimi:
	
Základnými príbuznými študijnými odbormi v treťom stupni štúdia sú

•	Matematická analýza
•	Algebra a teória čísel
•	Geometria a topológia
•	Diskrétna matematika
•	Pravdepodobnosť a matematická štatistika

Bližšia súvislosť s niektorým z uvedených odborov je špecifikovaná podľa zamerania dizertačnej práce.

(c)  Obsah:

Absolventi ŠO Teória vyučovania matematiky sú spôsobilí pre profesie
•	Vedecko-pedagogický pracovník na vysokej škole
•	Vedecko-výskumný pracovník na pracoviskách SAV a v rezortných výskumných ústavoch
•	Vedúci riešiteľského kolektívu v rôznych oblastiach problémov aplikačného charakteru (napr. metodické centrá )
•	Riadiaci pracovník rezortu školstva

Absolvent ŠO ovláda metodiku vedeckej práce, je schopný samostatne a iniciatívne riešiť problémy teoretického a aplikačného charakteru, má vypestované návyky sledovať odbornú literatúru, včítane multimediálnej oblasti,  a kvalifikovane využívať najnovšie výsledky výskumu pri riešení problémov súvisiacich s vyučovaním matematiky na rôznych typoch škôl .

Vymedzenie odborného profilu absolventa (3. stupeň)

Všeobecná charakteristika odborného profilu absolventa

	Absolvent doktorandského štúdia v odbore Teória vyučovania matematiky je schopný samostatne naštudovať z teoretického i praktického hľadiska náročné publikácie a efektívne ich využiť pri riešení teoretických i praktických problémov. Ovláda metódy vedeckej práce v oblasti svojej špecializácie a príbuzných odborov. Predmet skúmania absolventov odboru bude vzhľadom na charakter odboru pomerne rozsiahly, od riešenia čisto teoretických problémov teórie didaktických situácií, kognitívnej psychológie, metód  kvalitatívnej i kvantitatívnej analýzy experimentov, štatistických metód zameraných na pedagogicko-didaktické experimenty až po veľmi praktické problémy týkajúce sa výučby konkrétnych tématických celkov, tém ale i konkrétnych problémov matematiky. 

Teoretické vedomosti (3. stupeň)

Absolvent ŠO Teória vyučovania matematiky 
•	rozšíri a prehĺbi si získané vedomosti z matematických disciplín širšieho základu študijného programu učiteľstvo matematiky, pedagogicko-psychologických disciplín ako i metódy kvantitatívnej analýzy  (špeciálnych štatistických metód), 
•	získa nové a hlbšie vedomosti z predmetov študijného programu učiteľstvo matematiky,   predovšetkým z oblastí súvisiacich s IKT
•	osvojí si metodiku práce s vedeckou knižnou a časopiseckou literatúrou a využívaním internetových zdrojov
•	zoznámi sa s najnovšími trendmi vývoja v študovanom odbore a získa návyk ich sledovať
•	dokáže prezentovať výsledky svojej práce na domácich aj medzinárodných vedeckých konferenciách

Praktické schopností a zručnosti (3. stupeň)

Absolvent ŠO Teória vyučovania matematiky získa schopnosť
•	aplikovať získané teoretické poznatky pri riešení problémov spoločenskej praxe
•	komunikovať s odborníkmi z najrozmanitejších odvetví spoločenskej praxe, špecifikovať a analyzovať ich problémy školskej praxe, navrhovať im modelové riešenia a pomáhať s ich realizáciou
•	formulovať matematické problémy, projekty a ďalšie formy aktivizačných úloh pre žiakov a študentov.
•	prispievať k rozvoju vedných odborov súvisiacich s vyučovaním matematiky, ale i v rámci medzipredmetových vzťahov.

Doplňujúce vedomosti, schopnosti a zručnosti (3.stupeň)

Študent ŠO Teória vyučovania matematiky dokáže
•	efektívne prezentovať výsledky svojej práce modernými prostriedkami výpočtovej techniky
•	organizovať podujatia vedecko-výskumného charakteru, včítane podujatí s medzinárodnou účasťou
•	zapájať a viesť študentov nižších stupňov vysokoškolského štúdia do riešenia aktuálnych výskumných problémov v odbore 
•	podieľať sa na organizovaní študentskej vedeckej činnosti a študentských konferencií (aj medzinárodných) z problematiky študijného odboru
•	kvalifikovane viesť jednoduchú, z odborného hľadiska príbuznú výučbu na prvom stupni štúdia 
•	kvalifikovane viesť výučbu na prvom stupni štúdia, v predmetoch príbuzných svojmu študijnému odboru

Vymedzenie jadra znalostí (3. stupeň)
	
Nosné témy znalostí študijného odboru (3. stupeň):
Študijná časť:
•	Absolvent získa dobrý prehľad z matematických a pedagogicko-psychologických disciplín tvoriacich širší základ študijného odboru
•	Absolvent má hlboké vedomosti v oblastiach úzko súvisiacich s témou dizertačnej práce a so študijným programom.
Vedecká časť:
a) Seminárnou formou a prostredníctvom individuálneho vedenia školiteľom je študent vedený
•	k vyhľadávaniu a vyhodnocovaniu vedeckých a odborných informácií
•	k osvojeniu si štandardných metód a foriem vedecko-výskumnej činnosti
•	k efektívnej prezentácii dosiahnutých výsledkov
b) Študent rieši zadaný vedecký problém z odboru (tému dizertačnej práce).

Štátna skúška (3. stupeň)

•	dizertačná skúška z oblasti poznania vymedzenej študijným programom a individuálnym študijným plánom
•	obhajoba dizertačnej práce

Indikátory študijného odboru
Študijné programy odboru obsahujú študijnú a vedeckú časť v pomere 1:2.